142 Flere

Flendum est hic propter tria:

Primo, propter temporis congrauitate. Exemplum de planta nouella que si rigetur tempestiue crescit; si exspectetur donec emercuerit nullo humore reuirescet. Sic est de homine que si lugetur fletu crescet in vitam eternam. Si, autem, fuerit sine fletu contricionis vsque ad mortem non valebit ei in inferno totus fletus mundi, Psal. [31:6]: *In diluvio aquarum multarum, ad eum non approximabunt*. Ergo secundum Psalm[136:1]: *Super flumina Babylonis illic sedimus et flevimus.*

¶ Quod sic patet rectum est cuius medium concordat cum extremis. Sed principium vite nostre est cum fletu et finis, similiter, Job 30[:31]: *Versa est in luctum cithara mea, et organum meum in vocem flentium*. Ergo si recta sit via oportet quod medium sit cum fletu. Set medium est totum tempus uite nostre. Ergo, etc., Eccle. 3[:4]: *Tempus flendi*, scilicet, hic, *et tempus ridendi,* in futuro, et sic nota quod multorum uita curua est quia medium exit ab extremis quia medium tempus ducunt in gaudio, Ysai. 22[:12-13]: *Vocabit Dominus in die illa ad fletum, et planctum, ad calvitium, et ad cingulum sacci; et ecce gaudium et letitia, occidere vitulos et [jugulare] arietes*.

Secundo, quia abluit viciorum feditatem, nam aqua est mundificatiua. Exemplum de Petro qui post negocionem fleuit, [Matt. 26:75], et de Magdalena, [Luc. 7:38]. Ad hoc narrat Gregorius *Super Euangelium,* homelia 34,[[1]](#endnote-1) quod quidam diues Emilianus quodam facinus fecerat ob quod monasterium intrauit vbi vigiliis et fletibus se mactauit latenter. De nocte ad latus montis et oraret exiuit, vbi abbas suus vidit eum luce perfusum sub qua luce facta est vox dicens, Dimissum est peccatum tuum. In huius figura fleuit rex Ezechias, 4 Reg. 20[:3]. Et sanatus est corpore et a peccato.

Tercio, quia fletus temporalem tristiciam mutat in perhennem leticiam, Luc. 6[:25]: *Vobis, qui ridetis nunc: quia lugebitis et flebitis*. Ergo a contrario beati qui nunc flent quia redebunt in futuro, Luc. 6[:21]: *Beati qui nunc fletis, quia ridebitis*. ¶ Exemplum de pluuia que habet in hiemo grauis videatur, letificat, tamen, in autumpno quia eius fructus coalescunt, Psal. [125:6]: *Euntes ibant et flebant*, etc., et Joan. 16[:20]: *Plorabitis, et flebitis vos … sed tristitia vestra*.

1. Gregory, Homelia 34.18 (PL 76:1257-58): Nostris modo temporibus Victorinus quidam exstitit, qui alio quoque nomine Aemilianus appellatus est, non inops substantiae juxta mediocritatem vitae; sed quia plerumque regnat in rerum opulentia carnis culpa, in quodam facinore lapsus est, quod debuisset valde pertimescere, ac de suae mortis immanitate cogitare. Reatus ergo sui consideratione compunctus, erexit se contra se, mundi hujus omnia dereliquit, monasterium petiit. In quo nimirum monasterio tantae humilitatis tantaeque sibi districtionis exstitit, ut cuncti fratres, qui illic ad amorem divinitatis excreverant, suam cogerentur vitam despicere, dum illius poenitentiam viderent. Studit namque toto mentis adnisu cruciare carnem, voluntates proprias frangere, furtivas orationes quaerere, quotidianis se lacrymis lavare, despectum sui appetere, oblatam a fratribus venerationem timere. Hic itaque nocturnas fratrum vigilias praevenire consueverat; et quia mons in quo monasterium situm est ex uno latere in secretiore parte prominebat, illuc consuetudinem fecerat ante vigilias egredi, ut se quotidie in fletu poenitentiae quanto secretius, tanto liberius mactaret. Contemplabatur namque districtionem venturi judicis sui, et, jam eidem judici concordans, puniebat in lacrymis reatum facinoris sui. Quadam vero nocte abbas monasterii vigilans hunc latenter egredientem intuitus lento foras pede secutus est. Quem cum in secreto montis latere cerneret in oratione prostratum, exspectare voluit quando surgeret, ut ipsam quoque longanimitatem orationis ejus exploraret, cum subito coelitus lux emissa super eum fusa est qui in oratione prostratus jacebat; tantaque se illo in loco claritas sparsit, ut tota pars regionis illius ex eadem luce candesceret; quam abbas ut vidit, intremuit, et fugit. Cumque post longum horae spatium idem frater ad monasterium rediisset, abbas ejus, ut disceret an super se effusionem tanti luminis agnovisset, requirere eum studuit, dicens: Ubi fuisti, frater? At ille, latere posse se credens, in monasterio se fuisse respondit. Quo negante, abbas compulsus est dicere quid vidisset. At ille videns se esse deprehensum, hoc quoque quod abbatem latebat aperuit adjungens: Quando super me vidisti lucem de coelo descendere, vox etiam pariter venit, dicens: Dimissum est peccatum tuum. [↑](#endnote-ref-1)